**שלבים בכתיבת תכנון לימודים**

שלב ראשון

נקודות לחשיבה לפני תחילת עבודה:

כיצד אתם כותבים תכנית לימודים? מה הפרמטרים שחייבים להיות בתכנית הלימודים?

האם או עד כמה מתקיים דיון בין המורים בצוות לגבי תכנית הלימודים? אם כן, לגבי מה?

מי שותף בכתיבת התכנית?

מי בודק את התכנית? מי עוקב אחרי התהליך?

מהם הקריטריונים לבחירת נושאים, סדרם והזמן המוקצב לכל נושא? עפ"י מה מחליטים על הנושאים שילמדו? מה יקרה במקרה שלא תעמדו בתכנית במקורית?

שלב שני

עיון ב**טבלאות** לכתיבת תכנית הלימודים. הטבלאות המובאות הן המלצה ודוגמאות בלבד!

סדר התהליכים המומלץ לכתיבת תכנית לימודים:

{את שלבים 1-5 ניתן לעשות ב**טבלה 1** ("שלב ראשון לפני כתיבת תכנית לימודים")}

1. כתבו בטבלה את כלל הנושאים שמחייב משרד החינוך לאותה שנה, או שהצוות החליט שילמדו בכל שכבת גיל. יש לפרט את כל הנושאים. לדוגמא בספרות בנושא שירת ימה"ב יש לפרט את רשימת כל השירים שיש ללמד באותה שנה.

2. בצד ימין סמנו כוכבית לצד הנושאים ה'קשים' המורכבים יותר. רצוי ומומלץ כבר לרשום לעצמכם לכל נושא מדוע הוא נושא קשה; קשה להבנה, ארוך להסבר, משעמם, דורש ידע קודם, דורש חשיבה וכד'.

3. בצד שמאל של כל נושא ציינו את מספר השעות שיש להקצות להוראה הנושא לדעתכם. קחו בחשבון גם תרגול בסיסי.

4. במידה ויש נושאים שניתן לוותר עליהם ואינם פרקי חובה סמנו אותם. (במקרה של הוראה בכיתות 'מאתגרות' לעיתים יש לבדוק אם נכון לצמצם להם את אפשרויות הבחירה כדי שלפחות ידעו ויתרגלו מספיק את הנושאים המרכזיים. שלא יהיה בבחינת "תפסת מרובה לא תפסת".(לא תמיד יש נושאים שניתן לוותר עליהם!)

5. סדרו את הנושאים עפ"י סדר ההוראה הנכון לדעתכם.

לצורך בחירת הסדר הנכון יש להתייחס ל: קושי ומורכבות הנושא

ידע מוקדם הנדרש להבנת הנושא

נושא המצריך שינון וזיכרון רצוי להשאיר לקראת הבחינה

נושא הדורש הפנמת החומר רצוי ללמד מוקדם יחסית

גיוון בין הנושאים (רמות קושי, דרכי הוראה וכד')

קשר ישיר בין נושאים או קשר שמאפשר הבנה. רצף.

- יש להתייחס ל'רווח מול הפסד', כמה זמן מושקע?- שווה ערך - לכמה נקודות זה "שווה" בבחינה?

שלב שלישי

{את שלבים 6-10 יש לרשום ב**טבלה 2** ("תכנית לימודים")}

6. רשמו ב"טבלת תכנית הלימודים" את כל התאריכים שבהם אמורים להתקיים שיעורים במהלך השנה עד לתאריך הבחינה המשוער (בחינת בגרות, מפמ"ר, מיצ"ב וכד'). ציינו רק את התאריכים הסופיים הידועים, והשמיטו חופשות, אירועים בית ספריים, טיולים וכדומה. לשימושכם **נספחים 3 ו 4** המכילים טבלאות הכוללות התייחסות למועדי החופשות בשנת תש"ע. כל טבלה תסייע בידיכם למלא את התאריכים באופן מיטבי ויעיל. לאחר מילוי הטבלה במועדים סופיים, השמיטו את השורות והימים בהם אינכם מלמדים כך שבטבלה יופיעו רק התאריכים הרלוונטיים.

7. השלימו גם את העמודה של מספר השעות שמלמדים באותו תאריך (עפ"י המערכת והיום בשבוע)

8. ספרו את סך כל השעות שנותרו ללמד. אל תכנסו ללחץ...

9. כעת כל שעליכם לעשות הוא לקחת את רשימת הנושאים לפי הסדר שבחרתם בסעיף 5 (מטבלה 1) ולשבץ אותם בטבלה 2.

בתוך סדר הנושאים יש לזכור לשבץ: זמן בחינות

חזרות ותרגול לפני בחינות

הסבר ללמידה לקראת בחינה

כשבוע-שבועיים לפני בחינת בגרות מומלץ מאוד לסיים את

הוראת החומר (בשבוע האחרון – חזרות, ארגון החומר,

שאלות מעורבות מבחינות הבגרות וכד')

רכז מקצוע יאסוף מכל אחד מהמורים בצוות שלו את התכניות של כל אחת מהכיתות בהן הוא מלמד ויבדוק אותן.

**המלצות כלליות:**

\* מקמו את הבחינות של המחצית מתוך הגיון פדגוגי ולא באופן מקרי ושרירותי.

\* מומלץ להציב בחדר המורים לוח מבחנים שכבתי שנתי, כדוגמת **נספח 5**. פרטו בו את כל תאריכי השנה - כולל פעילויות בביה"ס והשכבה.

\* כל מורה שקיבל אישור לתכנית שלו מרכז המקצוע ירשום את התאריכים שנקבעו על הלוח, על בסיס "כול הקודם זוכה". מחובתו של כל מורה לבדוק היטב את המבחנים הנוספים שכבר רשומים בלוח כדי שלא יהיו שני מבחנים קשים יום אחרי יום או יותר מ 2-3 מבחנים בשבוע.

\* בבית ספר שש-שנתי חשוב מאוד לקיים ישיבת צוות מקדימה של מורי התיכון והחטיבה לחשיבה משותפת על רצף פדגוגי, נושאים מרכזיים והמיומנויות שחשוב ללמד ולחזק בחטה"ב. יש להגדיר ולקבוע מהן המיומנויות והידע שחשוב למורים המלמדים בתיכון שיגיעו איתם תלמידי חטה"ב.

גם בבתי ספר שאינם שש-שנתיים חשוב שהתכנית תהיה בראייה 6 שנתית.

**כתיבת התכנית היא החלק המרכזי ביותר בתהליך ההצלחה בהבאת התלמידים להישגים בבחינות!**

עצם כתיבת התכנית מאפשרת/מחייבת חשיבה עצמית, חשיבה צוותית, רוגע או לחץ מול ההספק הנדרש וחשיבה מראש על פתרונות אפשריים.

תכנית כתובה מאפשרת לעקוב אחר ההתקדמות ואף לזהות קשיים בתהליך. זו אחת מהדרכים היעילות ביותר למציאת פתרונות וזיהוי הקשיים שמתעוררים, כגון חשיבה על אופן וזמן להשלמת חומרים.

זכרו, הפעם הראשונה שבה תכינו תכנית במודל הזה היא הקשה ביותר. בכל שנה לאחר מכן, במיוחד אם מדפיסים את התכנית, העבודה תהיה קלה הרבה יותר. בכל שנה לאחר מכן יהיה צורך רק לעשות חשיבה מחודשת על בסיס התכנית הכתובה; "האם תכננו נכון בשנה הקודמת" (מס' שעות, רצף הנושאים וכד') להתייחס לשינויי התכניות שמעבירים ממשרד החינוך ולשנות את התאריכים...

זה מסוג הדברים שאחרי שאנו עושים אותם אנחנו שואלים את עצמנו איך לא חשבנו על זה קודם!

**כתיבת תוכנית לימודים – הערות לבתי הספר היסודיים ולחטיבת הביניים**

**מיומנויות למידה כנושא בתוכנית הלימודים**

בבתי הספר היסודיים ובחטיבות הביניים, חשוב להתמקד בנושא מיומנויות הלמידה נוסף על התקדמות בתכנים. חשוב להתייחס למיומנויות כנושא בפני עצמו ולא רק ככלי.

את המיומנויות שנכון להתמקד בהן בכל שנה חשוב לבחור בחשיבה משותפת. מומלץ לבחור מספר מצומצם מאוד של מיומנויות שניתן לחזור עליהן כמה שיותר פעמים לפני הנושאים הנלמדים השנה.

מניסיוני, ההוראה בנויה כך, שתלמיד נפגש עם נושא מסוים, לומד אותו, נבחן עליו ולמעט מקרים מיוחדים (רצון להשוות בין נושאים, מבחן שנתי וכדומה) אין חוזרים לאותו נושא.

מיומנויות, לעומת זאת, מעצם הגדרתן, הן כלי שיש לחזור ולהשתמש בו שוב ושוב, אחרת הכלי לא יהפוך למיומנות אמיתית.

לעתים קרובות, כאשר ישנה התייחסות למיומנות למידה, היא אינה מופיעה כחלק מנושא השיעור אלא ככלי להעברת התכנים. אני ממליצה להפוך את המיומנות לחלק מנושאי התוכנית, להתמקד בה ולתרגל אותה, כך, שעל המורה יהיה להקציב זמן להוראת המיומנות במהלך השיעור. ביישום תוכנית העבודה ולפני הקניית המיומנות צריך להיות ברור לתלמיד וגם למורה עצמו שהנושא הנלמד באותו שיעור הוא אותה מיומנות מדוברת.

לדוגמה, אם מורה המלמד תנ"ך רוצה ללמד מיומנות של חלוקת פרק עליו לזכור לייחד זמן בשיעוריו ללימוד המיומנות. עליו להגדיר בצורה ברורה לתלמידים כי הם לומדים מיומנות הנקראת "חלוקת פרק" ואת חשיבותה להבנת התנ"ך. ההדגמה תהיה מתוך הפרק הנלמד באותם שיעורים והתרגול יהיה מפרק נוסף (פרק שילמד רק בהמשך – אם המורה רוצה ללמד את מיומנות חלוקת הפרק ככלי שאינו דורש הבנה תכנית של הפרק, או שהתרגול יהיה מתוך פרק שהמורה לימד בעבר ושבו המיומנות של חלוקת פרק קשורה בהבנת תוכן הפרק). כדי להפוך את חלוקת הפרק למיומנות, כלי שימושי בידי התלמיד, צריך המורה לתרגל חלוקת פרק לזמן בשיעורים נוספים במהלך השנה.

באחד מבתי הספר שליוויתי השנה, הציעה הרכזת הפדגוגית להוסיף עמודה נוספת לתוכנית הלימודים, תחת הכותרת "תת נושאים", שם יופיעו מושגי רוחב הרלוונטיים לשיעורים נוספים בהמשך כמו מיומנויות למידה. מצורפת **טבלה לדוגמא (נספח 6).**

שיבוץ המיומנויות כחלק מנושאי תוכנית הלימודים חשוב ביותר. המיומנות הופכת לנושא העומד למעקב. המורה מקדיש לה זמן בשיעור והתלמיד נבחן/נבדק עליה כשם שהוא נבדק/נבחן על נושאים אחרים.

התייחסות כזו מבטיחה הקדשת תשומת לב של התלמיד והמורה למיומנויות כמו גם לתכני התוכנית.

שילוב המיומנויות בתוכנית הוא מהלך די מורכב כיוון שהוא דורש הסתכלות רוחבית על כל הלימוד ועיון בדרכי הלמידה לא רק בתכנים הנלמדים. יש חשיבות להוסיף עמודה שבה יציין המורה את השיעורים בהם הוא יתרגל את המיומנויות והמושגים שלימד, אולם, לטענתי, זו תהיה אצל חלק מהמורים, עמודה מורכבת למילוי ולעתים מילויה יהיה טכני בלבד.

מצורפים מספר טיפים כדי להקל על המשימה:

* לא לבחור מספר גדול של מיומנויות. אלא לבחור שתיים שלוש מיומנות חשובות ביותר ולתרגל אותן שוב ושוב.
* להקפיד שחלק משאלות הבחינה יוקדשו ליישום המיומנות.
* לבחור מיומנות שהמורה מרגיש שהוא שולט בה ברמה גבוהה.

**מעקב אחר תוכנית לימודים**

מניסיוני, במקומות רבים נכתבת תוכנית הלימודים כשגרה בתחילת שנה אך המורים ואף ההנהלה אינם משתמשים בה ואינם מקיימים מעקב ממוקד ויעיל על יישומה.

אם כך, מה הטעם בכל הפרוט המדויק והממוקד שמכין המורה באותה תכנית עבודה (משימה שלוקחת לא מעט זמן אם עושים אותה נכון)?

מכאן, לפני הדרישה מהמורים להגיש תכנון לימודים, חשוב לקיים עם המורים דיון לגבי כל הפרמטרים בעמודות בטבלה הנדרשת ע"י הנהלה או הפיקוח על בית הספר - בדיון יכולה להשתתף המליאה כולה בחלוקה לצוותים מקצועיים.

עוד אני ממליצה לדאוג מראש למעקב אחר ביצוע התכניות (ולא רק מעקב על הגשת התכנית).

המעקב צריך להיות ממוקד ומקדם. במקרים רבים כשמורה יחוש שמטרת המעקב אחר התכנית שכתב תהיה רק על הספק החומר הדבר יהפוך טכני ולא יעיל לקידום התהליך והלמידה בכיתה. חשוב לעבור עם כל מורה על ההספק, ההתקדמות, הקשיים שהוא מתמודד איתם בזמן הוראת הנושאים, המיומנויות והמושגים. יש לחשוב ביחד על פתרונות אפשריים במקרה של חריגה מקביעות התוכנית, ולעיתים אף לשנות חלק ממטרות התוכנית בהתאם לתובנות המתקבלות מפגישות המעקב הללו. במקרים שיישום התוכנית עובר "חלק" ואין כמעט קשיים חשוב לדעתי "להשתמש" בידע ובהצלחה של אותו מורה כדי להצליח גם עם מורים נוספים במקצועות נוספים.

**מדידה והערכה**

מטרת ההוראה אינה מעבר על התכנים אלא העברת התכנים לתלמידים, כך שהתלמידים ידעו, יבינו ויפנימו את חומר הלימוד.

מטרת ההערכה והמדידה היא לבדוק כמה נושאים למדו התלמידים ועד כמה הפנימו את הנלמד.

חשוב להגדיר כמותית ובאופן מדיד את יעדי התוכנית. למשל, "80% מתלמידי הכיתה יבינו/יפנימו/ידעו את הנושא...". הגדרת האחוזים חשובה מאחר והיא משתנה בהתאם לדרגת הקושי של נושאי הלימוד. כאשר הנושאים קשים יש לקיים דיון וחשיבה משותפים עם המורים בצוות ועם רכז המקצוע כדי לבחון דרכים אפשריות להעברת החומר לתלמידים.

אפשרויות למדידה והערכה:

בעמודה של מדידה והערכה חשוב לקיים דיון (אפילו קצר) על האפשרויות השונות והמגוונות (מבחן, בוחן, עבודה, דף עבודה, הרצאה בפני הכיתה, הצגת מוצר כגון דגם מחומרים מסוימים, כתיבת שיר/חיבור/סיפור בנושא, עבודה בזוגות, עבודה בקבוצות וכד').

עבודה נעימה ופורייה!

כתבה: **שרית חדד**

**יועצת ארגונית פדגוגית**